Норпилын Жамбаа

Норпилын Жамбаа нь Монгол улсын баатар цолтой цэргийн зүтгэлтэн.

Намтар
Жамбаа 1918 оны наймдугаар сарын 20 –нд Түшээт хан аймгийн Ламын гэгээний шавь хошуу буюу одоогийн Баянхонгор аймгийн Богд сумын нутаг Ичээтийн голд төржээ. 1937 онд цэргийн албанд татагдан, Матадын 8-р дивизийн 23-р морьт хороонд цэрэг, 24-р отряд байгуулагдахад 7-р заставт тасгийн даргаар алба хаан, Халхын голын дайнд оролцсон. 1939-1943 онд 7-р заставын дарга, 1943-1944 онд Тусгай хороонд салааны дарга, 1944-46 онд 7-р отрядын харьяа Сэгс цагаан богдод тусгай отрядын дарга, 1946-1951 онд хилийн 5, 6-р отрядын Ганцмод, Байтагийн заставын дарга, 1951-1957 онд НАХЯ-ны комендатурт жижүүр, төлөөлөгч, 1957-1979 онд БХЯ-ны 026-р ангид жолооч, ахлагчаар ажиллажээ. 

Норпилын Жамбаа хилийн цэргийн Сүмбэрийн VII заставт (П.Чогдон даргатай) цэргийн албыг тасгийн дарга тушаалтай хааж байхдаа 1939 оны Халхын голын дайны үед 1-7 дугаар сард хил хязгаараар халдаж ирсэн дайсны давуу хүчний эсрэг 30 гаруй удаа тулалдаж дайсны гүнд үүрэг гүйцэтгэж байгаа заставаа хоол хүнсээр тасарч 10-аад хоноход мэргэн буудагч, улсын баатар Д.Гуулины хамт фронт нэвтэрч ар талаасаа хоол хүнс авчирсан, отрядынхаа комиссар Цэвэгжавын хамт хилийн манаа эргэж яваад Японы 10 гаруй этгээдийг олзолсон зэргээр гарамгай гавьяа байгуулж “Эх оронч” алдрыг олжээ. 1979 онд Монгол Улсын баатар цол хүртээсэн.

Гавьяа шагнал
Cүхбаатарын болон цэргийн гавьяаны улаан тугийн одон, Алтан гадас, ЗХУ-ын цэргийн гавьяаны болон улаан тугийн зэрэг одонгууд, Байлдааны ба Хөдөлмөрийн хүндэт болон Шударга журам, ойн медалиуд, хүндэт ба Онц хилчин, Хүндэт чекист, тэмдгээр шагнагдсан.

Мөн 1979 оны наймдугаар сарын 15- ны өдөр алтан таван хошуу, БНМАУ-ын баатар цолоо гардсан түүхтэй.

Ангилал:Монголын цэргийн зүтгэлтэн
Ангилал:Монгол улсын баатар
Ангилал:Алтан гадас одон шагналтан
Ангилал:Сүхбаатарын одон шагналтан
Ангилал:Монгол Улсын Байлдааны медаль шагналтан
Ангилал:Хүндэт хилчин шагналтан
Ангилал:Цэргийн гавьяаны улаан тугийн одон шагналтан
Ангилал:Хөдөлмөрийн хүндэт медаль шагналтан
Ангилал:ЗХУ-ын Улаан тугийн одон шагналтан
Ангилал:Түшээт хан аймгийн хүн
Ангилал:Баянхонгорынхон
Ангилал:Монголчууд
Ангилал:1918 онд төрсөн